Mahirə Yaqubova

Mahirə Mehdi qızı Yaqubova () — Azərbaycan teatr və kino aktrisa, pedaqoq, Azərbaycan Respublikasının əməkdar artisti (2002), Azərbaycan Respublikasının əməkdar müəllimi (2023).

 Həyatı 
Mahirə Yaqubova 1954-cü il dekabr ayının 4-də Bakıda anadan olmuşdur. Suraxanı rayonundakı 101 saylı orta məktəbdə oxuyub. Səkkizinci sinifdən sonra məktəbəqədər pedaqoji məktəbdə təhsil alıb. İlk dəfə səhnəyə də burada çıxıb. Əbdürrəhim bəy Haqverdiyevin "Bomba" hekayəsi əsasında səhnələşdirilən tamaşada Feyzulla rolunu oynayıb (məktəbdə yalnız qızlar təhsil alırdı). 1974-cü ildə müvəffəqiyyətlə imtahan verərək M.Əliyev adına Azərbaycan Dövlət İncəsənət İnstitutuna daxil olub və buranı fərqlənmə diplomu ilə bitirib. Tələbəlik illərində Anarın "Adamın adamı" əsərində (quruluşçu rejissor Ədalət Ziyadxanov) At Balaxanım, Lope de Veqanın "Sevilya ulduzu" əsəri əsasında hazırlanan diplom tamaşasında isə Natella obrazlarını uğurla ifa edib. 1979-cu ildən bu günə kimi Mədəniyyət və İncəsənət Universitetində müəllim, baş müəllim, son illər isə dosent vəzifəsində çalışır. Bir çox elmi məqalələrin, metodik göstərişlərin, dərsliklərlə bağlı proqramların müəllifidir. 

Pedaqoji fəaliyyəti ilə, elmi yazılarıyla yanaşı Bakı Bələdiyyə teatrında 34 ildən çox müddətdir ki, həm də aktrisa kimi fəaliyyət göstərir. Teatrın repertuarında olan çox dəyərli tamaşalarda baş rollarda çıxış edir. Bundan başqa bir neçə televiziya tamaşasında və filmdə rol alıb.

2022-ci ildə Azərbaycan Teatr Xadimləri İttifaqının təsis etdiyi "Sənətkar" medalı təltif olunub.

Azərbaycan Respublikası Kinematoqrafçılar İttifaqının üzvüdür.

Teatrda çalışdığı illər ərzində Azərbaycan əsgərləri qarşısında dəfələrlə çıxış edib. Müxtəlif illərdə xarici ölkələrdə kecirilən festivallarda Azərbaycanın təmsilçisi olub. 2002-ci ildə Azərbaycan Respublikasının əməkdar artisti fəxri adına layiq görülüb.

13 dekabr 2023-cü ildə Azərbaycan Dövlət Mədəniyyət və İncəsənət Universitetinin 100 illiyi münasibətilə Azərbaycan Respublikasının əməkdar müəllimi fəxri adı ilə təltif edilmişdir.

 Əsas rolları 
 Ölülər (C.Məmmədquluzadə) — Kərbəlayi Fatma
 Dəli Domrul (A.Məmmədov) — Domrulun anası
 Elektra (Sofokl) — Korifey
 Demokl qılıncı (N.Hikmət) — Karın arvadı
 Unutqanlıq qorxunc bəladır (kompozisiya) — şəhid anası
 Oğul (A.Babayev) — Səriyyə
 Tənha qadınlar (Ə.Nesin) — Diha bəyim
 Dönüş (C.Cabbarlı) — Asya
 Kimdir müqəssir (Ə. Haqverdiyev) - Bahar
 Türk sancağı (A.Qurbani) - şəhid anası
 Büllur sarayda (İ.Əfəndiyev) - Cəvahir xanım
 Atayevlər ailəsi (İ.Əfəndiyev) - Zabitə
 Bəylik dərsi  ( M.Süleymanlı ) - Ana

 Filmoqrafiya 
 De ki, məni sevirsən! (film, 1977) — rol: rəfiqə
 Ötən ilin son gecəsi (film, 1978) — rol: Leyla
 Sabiqlər (film, 1999) — rol: Xanım
 Ünvansız qız (film, 1999) — rol: qaçqın qadın
 Sabiqlərin yeni sərgüzəştləri (film, 2000) — rol: Xanım
 Əsirin qayıtması (film, 2002) — rol: Səlimə xala
 Yeni həyat (film, 2005)
 Yalan (film, 2005) — rol: xəzinədar qadın
 Əlvida (film, 2007) — rol: Solmaz
 Sonuncu fəsil (teleserial, 2013) — rol: Zəri
 Dələduzlar (film, 2014) — rol: sələmçinin arvadı
 Vicdan haqqı (teleserial, 2016) - rol.Şahnaz xanım
 Yuxu kimi (teleserial, 2019)
 Birlikdə (film.2023) -rol.Səlimə
 Sədən-sənə (sənədli film 2023)  rol. Nigar Rəfibəyli
 Yol ayrıcında  (film 2024) rol.Minurə

 İstinadlar 

Kateqoriya:Azərbaycan aktrisaları
Kateqoriya:Azərbaycan Respublikasının əməkdar müəllimləri